登州黄縣盧山延真觀紀異
作者：徐三畏
朝代：宋

paragraphs: 芝陰舊是神仙宅，駕鶴泠風著前籍。
青冥倒影不可尋，閒有遺靈表奇跡。
往時瑞草出西楹，蟠莖引蔓緣屋壁。
蓊鬰青葱浄點塵，覆被仙容周幄帟。
通人備考神農經，無說無名終不識。
傳之於今三十年，目睹耳聆猶歷歷。
邇來復見古砌下，冰結池面堅鐵石。
中有鎖細百千狀，貫玉聯珠相倚植。
鑪形塔影最明察，儼如天匠窮彫刻。
堵觀魄動駭且疑，試爲求端一推覈。
有道致祥聞自古，諒由叶氣潜薰炙。
川珍嶽貢惟恐後，器車丹甑何由惜。
舜廊淵默正垂衣，鴻塞清夷方偃伯。
宜哉殊像發重□，□應興龍靡差忒。
至聖謙沖美不居，瑞合圖書禁牋冊。
草茅爵躍賦巴□，竊與堯民喧壤擊。